Potgooi - Nuus & Weer 12 Augustus 2019 - NETRADIOSA
Potgooi – Nuus & Weer 12 Augustus 2019
12/08/2019 Corrie Slabbert Blog, Nuus, Potgooi/Podcast 0
Daar was gister middag 'n plaasaanval by Verkeerde vlei. Dit is gelee tussen Bloemfontein en Ventersburg. Vrou is reeds om 15h00 aangeval maar dit is eers ontdek toe iemand haar gaan soek het omrede sy nie huis toe gegaan het nie. Haar bakkie n wit Mahindra reg FZK 182 FS is gesteel saam met n haelgeweer en 9mm pistool. Een van die aanvalles het vir haar gewerk. Hulle is gewapen.
Die politieke ontleders sê die toestande in Suid-Afrika verswak nou by die dag, en die haglike toestande stel inwoners nou op dieselfde vlak as in Zimbabwe. Met 'n polisiediens wat derduisende rondtes ammunisie verlore laat gaan sonder dat enige optrede teen die skuldiges beoog word, dui op die haglike veiligheid toestand wat heers. Die land se Weermag is sowat twee jaar gelede deur deskundiges geëvalueer en is bevind dat sy slaankrag nou niks beter is as wat dit in die dertigerjare van die vorige eeu was nie. Toe het die Lugmag meer vlieëniers gehad as wat tans in diens is nadat die bestes reeds die land verlaat het.
Die SA Polisiediens is in 'n krisis. Polisie beamptes word jaarliks getoets of hulle in staat is om vuurwapens te hanteer. Met die mees onlangse toets het bykans 9,000 beamptes die toets gedruip wat beteken dat hulle hul wapens moet inhandig. Denel word blameer vir die swak vertoning weens 'n tekort aan ammunisie sê lt.genl. Elias Mawela. Volgens Denel bestaan 'n kontrak met SAPD wat verval het, en is hulle verpligtinge nagekom tot en met die kontrak verval het. Nog meer skrikwekkend is die syfers wat toon dat bykans 4,500 vuurwapens "verlore" geraak het sedert 2013 – dit is 640 wapens per jaar met 9,6 miljoen rondtes wat "weg geraak" het wat verklaar waarom die polisie beweer hulle het nie genoeg patrone nie. Verkragtings toets stelle ontbreek by 76% van die land se polisie stasies. Moord statistieke toon dat in die tydperk April 2017 tot Maart 2018 daar 20,336 moorde plaasgevind het in die land . Dit is bykans 60 moorde per dag! .
Die tweede TV program reeks van die privaatspeurder Bolhuis is gestop nadat hy herhaaldelik na pikswart mense verwys het as "houtkoppe" en as "n*gg*rs".Kyknet het dit noodsaaklik geag om die reeks te stop voor dit begin weens die gebruik van die twee woorde. Klaarblyklik is die nuwe reeks kort voor die begin van die eerste uitsending afgelas, en gaan dit waarskynlik nie weer aangebied word nie. Kenners van TV programme het gesê hulle is verbaas oor die optrede om die program te kanselleer, aangesien die gebruiklike "piep" met redigering ingebring kon word om die woorde te vervang. Die program sou op 31 Julie hervat word in 'n nuwe reeks, maar of dit hersien gaan word om geskik te wees vir uitsendings, is nie bekend nie.
Die kommissie van ondersoek na staatskaping sal na verwagting vanoggend sy verrigtinge in Parktown in Johannesburg hervat, na 'n reses van twee weke. Die kommissie sal verdere getuienis aanhoor oor die Estina-suiwelplaas in Vrede in die Vrystaat. Meer as 220-miljoen rand se staatsfondse is aan die projek bestee. Die maatskappy Estina, wat bande met die Gupta-familie het, het die projek gelei wat veronderstel was om ontluikende swart boere te bevoordeel. Die kommissie het vroeër getuienis aangehoor dat van die gemeenskapslede wat gepraat het oor die beweerde korrupsie, doodsdreigemente ontvang het. Die landbou-ekonoom, David Andreas Maree, sal na verwagting getuig.
Die kommissie van ondersoek na die Openbare Beleggingskorporasie hervat ook vanoggend sy sitting in Pretoria. Die kommissie se verrigtinge is uitgestel weens 'n staking deur werknemers van die Tshwane-busdiens in Pretoria. Dit is die laaste week wat die kommissie getuienis sal aanhoor, waarna 'n verslag saamgestel sal word. Die finale verslag sal na verwagting in Oktober aan President Cyril Ramaphosa oorhandig word. Die voormalige bestuurshoof van die OBK, Dan Matjila sal vanoggend sy getuienis voortsit.
Die parlementêre woordvoerder, Moloto Mothapo, sê die speaker, Thandi Modise, bestudeer tans die Nomcgobo Jiba-hofdokumente. Jiba het haar intussen tot die Wes-Kaapse Hooggeregshof gewend om die Mokgoro-verslag wat haar as onbekwaam vir haar pos verklaar het, ter syde te stel. Sy wil ook verhoed dat die parlement die president se besluit om haar af te dank, bekragtig. Jiba se regsverteenwoordiger, Zola Majavu, sê Jiba wil ook hê dat haar salaris heringestel moet word, hangende die uitslag van die parlementêre prosesse.
'n Metropolisiebeampte van Johannesburg is gisteraand in Vlakfontein, suid van Johannesburg doodgeskiet. Die beampte was nie aan diens nie. Nog 'n persoon is doodgeskiet, in wat klaarblyklik 'n rooftog was.
Inwoners van Butterworth in die Oos-Kaap het uit ontevredenheid oor die wateronderbreking bande en rommel aan die brand gesteek op die N2 en ook brande op verskeie plekke in die omgewing gestig. Die polisie se Eenheid vir Openbare Orde op Mthatha is na Butterworth gestuur om die plaaslike polisie te help om die brandende bande op die N2 te verwyder. Die polisie sê hulle monitor die situasie en die verkeersvloei is tans normaal. Die vlakke van damme in die Butterworth-omgewing is uiters laag weens die droogte, maar die watertoevoer is vermoedelik afgesny deur stakende munisipale werkers van die Amathole Distriksmunisipaliteit. Die wateronderbreking raak ook dorpe soos Adelaide en Bedford.